Hashim Aman

Tan Sri Dato' Seri Utama Hashim bin Aman (1 September 1929 – 21 Mei 2018) ialah Ketua Setiausaha Negara Malaysia dari tahun 1982 – 1984. Selepas bersara, beliau telah dilantik sebagai pengerusi PERNAS.

Kehidupan awal
Beliau telah dilahirkan pada 1 September, 1929 di Kampung Chembong, Rembau, Negeri Sembilan. Beliau menerima pendidikan di Sekolah Menengah King George V, Seremban, sebelum melanjutkan pelajaran ke Universiti Malaya, Singapura, dan memperoleh Ijazah Sarjana Muda Sains pada tahun 1957.

Kerjaya
Hashim telah berkhidmat selama hampir 27 tahun di pelbagai jabatan dan agensi awam, termasuk sebagai Ketua Setiausaha di Kementerian Kesihatan dan Kementerian Pertahanan, dan sebagai Ketua Pengarah Jabatan Perkhidmatan Awam sebelum dilantik ke jawatan Ketua Setiausaha Negara mulai tahun 1982 hingga tahun 1984.

Darurat Kelantan 1977
Beliau berkhidmat sebagai Pengarah Kerajaan Negeri Kelantan apabila Kelantan diisytiharkan darurat pada akhir tahun 1977 semasa pentadbiran Perdana Menteri Malaysia Tun Hussein Onn. Beliau bekerjasama dengan pemimpin politik dan golongan pentadbiran Kelantan serta persekutuan untuk kemajuan dan kesejahteraan negeri Kelantan. Tun Dr. Mahathir Mohamad cukup ingat akan peranan singkat beliau di Kelantan dan merupakan salah satu kenangan yang manis bagi mereka. Kerajaan PAS di bawah Menteri Besar Kelantan berjaya ditumbangkan oleh UMNO/Barisan Nasional.

Dr Mahathir menyifatkan beliau sebagai seorang pegawai perkhidmatan awam yang tidak suka menonjolkan diri atau 'publicity-shy'. Dengan itu peluang media massa untuk memetik pemikiran dan kenyataan beliau sangat terhad. Kalau ada pun hanyalah pada upacara-upacara seperti pembukaan kursus-kursus dan upacara-upacara seumpamanya. Kerajaan Malaysia menghargai kesungguhan, kecekapan dan keutuhan yang ditunjukkan oleh Tan Sri Hashim.

Bersara
Hashim Aman bersara pada 1984 dan majlis perpisahan telah diadakan di Dewan Banquet, Bangunan Parlimen, Kuala Lumpur pada 14 Julai 1984 dengan kehadiran istimewa Perdana Menteri Malaysia Mahathir bin Mohamad.

Meninggal dunia
Tan Sri Hashim Aman meninggal dunia pada 21 Mei 2018 ketika menerima rawatan di Hospital Kuala Lumpur (HKL). Beliau berusia 89 tahun. Jenazah disembahyangkan di Masjid Saidina Umar al-Khattab di Bukit Damansara dan disemadikan di Tanah Perkuburan Islam Bukit Kiara, Kuala Lumpur selepas solat Asar.

Rujukan

Orang Malaysia berketurunan Melayu
Kelahiran 1929
Orang dari Negeri Sembilan
Ketua Setiausaha Negara Malaysia
Kematian 2018
Penerima Panglima Mangku Negara
Penerima Panglima Setia Mahkota
U - SUNS
Ketua Pengarah Perkhidmatan Awam Malaysia
Penerima Darjah Dato’ Paduka Mahkota Johor